

**ประกาศมหาวิทยาลัยธรรมศาสตร์**

**ว่าด้วยหลักเกณฑ์และวิธีการประเมินผลการสอนสำหรับการขอกำหนดตำแหน่งทางวิชาการ พ.ศ. ๒๕๖๑**

-----------------------------

เพื่อการประเมินผลการสอนของคณาจารย์ที่เสนอขอกำหนดตำแหน่งทางวิชาการเป็นไปด้วยความเรียบร้อยและสอดคล้องกับข้อบังคับมหาวิทยาลัยธรรมศาสตร์ว่าด้วยคุณสมบัติ หลักเกณฑ์ และวิธีการแต่งตั้งและถอดถอนตำแหน่งทางวิชาการของคณาจารย์ประจำซึ่งเป็นพนักงานมหาวิทยาลัยธรรมศาสตร์
พ.ศ. ๒๕๖๑

อาศัยอำนาจตามข้อ ๘ แห่งข้อบังคับมหาวิทยาลัยธรรมศาสตร์ว่าด้วยคุณสมบัติ หลักเกณฑ์ และวิธีการแต่งตั้งและถอดถอนตำแหน่งทางวิชาการของคณาจารย์ประจำซึ่งเป็นพนักงานมหาวิทยาลัยธรรมศาสตร์ พ.ศ. ๒๕๖๑ อธิการบดีโดยข้อเสนอแนะของคณะกรรมการพิจารณาตำแหน่งทางวิชาการ จึงออกประกาศไว้
ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ว่าด้วยหลักเกณฑ์และวิธีการประเมินผลการสอนสำหรับการขอกำหนดตำแหน่งทางวิชาการ พ.ศ. ๒๕๖๑”

**ข้อ ๒** ประกาศนี้ให้ใช้บังคับตั้งแต่วันที่ ๑ พฤศจิกายน ๒๕๖๑ เป็นต้นไป

**ข้อ ๓** ให้คณบดีหรือหัวหน้าภาควิชาหรือหัวหน้าสาขาวิชาประเมินผลการสอนในชั้นต้นว่า ผู้ขอกำหนดตำแหน่งทางวิชาการมีผลการสอนอยู่ในเกณฑ์ที่คณะกำหนดหรือไม่

**ข้อ ๔** ให้คณบดีแต่งตั้งคณะอนุกรรมการเพื่อประเมินผลการสอนขึ้นชุดหนึ่งได้ตามความเหมาะสม

**ข้อ ๕** ให้คณะอนุกรรมการเพื่อประเมินผลการสอนทำหน้าที่ประเมินผลการสอนของผู้ขอ
กำหนดตำแหน่งทางวิชาการ โดยพิจารณาแนวทางตามแนวทางดังต่อไปนี้

 ๕.๑ มีการวางแผนการสอนอย่างเป็นระบบ โดยกำหนดจุดมุ่งหมายของการสอนให้ชัดเจนและคัดเลือกวิธีการเรียนการสอนให้เหมาะสม เพื่อให้ผลการสอนเป็นไปตามจุดมุ่งหมายที่วางไว้โดย
เสนอเอกสารหลักฐานที่ใช้ในการประเมินผลการสอนที่ตนได้สอนหรือสอนร่วมและเป็นผู้จัดทำหรือผลิต
ขึ้นเอง อย่างน้อย ๑ รายวิชา หรือหลายวิชารวมกันเท่ากับจำนวนชั่วโมงสอนในหนึ่งรายวิชาที่มี ๓ หน่วยกิต
(คำนิยามรูปแบบการเผยแพร่และลักษณะคุณภาพดังตารางแนบท้าย) ซึ่งมีการอ้างอิงแหล่งที่มาอย่างถูกต้อง
ตามหลักวิชาการและกฎหมาย

 ๕.๒ มีความสามารถในการใช้เทคนิควิธีสอนต่าง ๆ เพื่อให้ผู้เรียนเกิดความสนใจและติดตามการสอนตลอดเวลา เช่น ใช้ภาษาที่เข้าใจง่าย ยกตัวอย่างประกอบ สอดแทรกประสบการณ์จริง หรือ
ใช้คำถามเพื่อให้ผู้เรียนคิดและตอบคำถามให้เข้าใจได้ชัดเจน

 ๕.๓ มีความสามารถที่จะสอนให้ผู้เรียนสามารถเสาะแสวงหาความรู้และพัฒนาองค์ความรู้ได้ด้วยตนเอง ด้วยความมีวิจารณญาณ รู้ว่าแหล่งความรู้ใดที่ควรเชื่อถือ สามารถเป็นผู้เรียนรู้อย่าง
ต่อเนื่องตลอดชีวิต (lifelong learner)

 ๕.๔ มีความสามารถสอนให้ผู้เรียนรู้จักคิดวิเคราะห์และสังเคราะห์ความรู้อย่างมีเหตุผลในวิชาที่สอน

 ๕.๕ มีความสามารถให้ผู้เรียนมองเห็นความสัมพันธ์ของวิชาที่เรียนกับวิชาอื่นที่เกี่ยวข้อง

 ๕.๖ มีความสามารถจัดให้ผู้เรียนแสดงความคิดเห็นและแลกเปลี่ยนประสบการณ์ตามความเหมาะสม

 ๕.๗ มีความสามารถในการใช้สื่อการสอนและอุปกรณ์ช่วยสอนที่ทันสมัยเหมาะสมเป็นอย่างดีสามารถจำลองสถานการณ์สมมติเพื่อให้ผู้เรียนเข้าร่วมอย่างกระตือรือร้น

 ๕.๘ มีความสามารถที่จะสอดแทรกเทคนิคการมีปฏิสัมพันธ์ การร่วมงาน ความสามารถในการแสดงออก การแก้ปัญหา การปรับ และรับความคิดเห็น

 ๕.๙ มีความสามารถในการประเมินความรู้ความเข้าใจของผู้เรียนในวิชาที่สอน

**ข้อ ๖** ให้คณะอนุกรรมการเพื่อประเมินผลการสอน จัดทำแบบประเมินผลการสอนตามแนวทางในข้อ ๕

**ข้อ ๗** ให้คณะอนุกรรมการเพื่อประเมินผลการสอน ประเมินผลการสอนว่าอยู่ในระดับใด ดังนี้

 ๗.๑ ผู้ขอกำหนดตำแหน่งผู้ช่วยศาสตราจารย์ต้องมีผลการประเมินผลการสอนอยู่ในระดับดีขึ้นไป จึงจะถือว่ามีผลประเมินผลการสอนในระดับชำนาญในการสอน (คำนิยามรูปแบบการเผยแพร่และและลักษณะคุณภาพดังตารางแนบท้ายแบบที่ ๑)

 ๗.๒ ผู้ขอกำหนดตำแหน่งรองศาสตราจารย์ต้องมีผลการประเมินผลการสอนอยู่ในระดับดีขึ้นไป จึงจะถือว่ามีผลประเมินผลการสอนในระดับชำนาญพิเศษในการสอน (คำนิยามรูปแบบการเผยแพร่
และลักษณะคุณภาพดังตารางแนบท้ายแบบที่ ๒)

**ข้อ ๘** ให้หน่วยงานเสนอผลการประเมินผลการสอนพร้อมเอกสารหลักฐานที่ใช้ในการ
ประเมินผลการสอนตามข้อ ๕.๑ ต่อคณะกรรมการพิจารณาตำแหน่งทางวิชาการ ไปพร้อมกับผลงานทาง
วิชาการของอาจารย์ผู้ขอให้พิจารณาแต่งตั้งให้ดำรงตำแหน่งทางวิชาการ

  ประกาศ ณ วันที่ ๒๙ ตุลาาคม พ.ศ. ๒๕๖๑

 (รองศาสตราจารย์ เกศินี วิฑูรชาติ)

 อธิการบดี

**คำนิยาม รูปแบบ การเผยแพร่ และลักษณะคุณภาพของเอกสารหลักฐานที่ใช้ในการประเมินผลการสอน**

|  |
| --- |
| **แบบที่ ๑ สำหรับการขอกำหนดตำแหน่งผู้ช่วยศาสตราจารย์** |
| **นิยาม** | ผลงานทางวิชาการที่เป็นเอกสารที่ใช้ประกอบในการประเมินผลการสอนวิชาใดวิชาหนึ่งตามหลักสูตรของสถาบันอุดมศึกษาที่สะท้อนให้เห็นเนื้อหาวิชาและวิธีการสอนอย่างเป็นระบบจัดเป็นเครื่องมือสำคัญของผู้สอนในการใช้ประกอบการสอน |
| **รูปแบบ** | เป็นเอกสารหรือสื่ออื่น ๆ ที่เกี่ยวข้องในวิชาที่ตนสอน ประกอบด้วยแผนการสอน หัวข้อบรรยาย (มีรายละเอียดประกอบพอสมควร) และอาจมีสิ่งต่าง ๆ ดังต่อไปนี้เพิ่มขึ้นอีกก็ได้ เช่น รายชื่อบทความหรือหนังสืออ่านประกอบ บทเรียบเรียงคัดย่อเอกสารที่เกี่ยวข้องแผนภูมิ (chart) แถบเสียง (tape) ภาพเคลื่อนไหว (video) ภาพเลื่อน (slide)หรือสื่อการสอนออนไลน์อื่น ๆ ซึ่งมีการอ้างอิงแหล่งที่มาอย่างถูกต้องตามกฎหมาย  |
| **การเผยแพร่** | อาจเป็นเอกสารที่จัดทำเป็นรูปเล่มหรือถ่ายสำเนาเย็บเล่มหรือเป็นสื่ออื่น ๆ อาทิ ซีดีรอม ที่ได้ใช้ประกอบการสอนวิชาใดวิชาหนึ่งในหลักสูตรของสถาบันอุดมศึกษามาแล้ว |
| **ลักษณะคุณภาพ** | ระดับดีขึ้นไป |

**คำนิยาม รูปแบบ การเผยแพร่ และลักษณะคุณภาพของเอกสารหลักฐานที่ใช้ในการประเมินผลการสอน**

|  |
| --- |
| **แบบที่ ๒ สำหรับการขอกำหนดตำแหน่งรองศาสตราจารย์** |
| **นิยาม** | ผลงานทางวิชาการที่ใช้สอนวิชาใดวิชาหนึ่งตามหลักสูตรของสถาบันอุดมศึกษาที่สะท้อนให้เห็นเนื้อหาวิชาที่สอนและวิธีการสอนอย่างเป็นระบบ โดยอาจพัฒนาขึ้นจากเอกสารประกอบการสอนจนมีความสมบูรณ์ว่าเอกสารประกอบการสอน จัดเป็นเครื่องมือสำคัญของผู้เรียนที่นำไปศึกษาด้วยตนเองหรือเพิ่มเติมขึ้นจากการเรียนในวิชานั้น ๆ |
| **รูปแบบ** | เป็นเอกสารรูปเล่มหรือสื่ออื่น ๆ ที่เกี่ยวข้องในวิชาที่ตนสอน ประกอบด้วยแผนการสอน หัวข้อบรรยาย (มีรายละเอียดประกอบพอสมควร) และมีสิ่งต่าง ๆ ดังต่อไปนี้เพิ่มขึ้น เช่น รายชื่อบทความหรือหนังสืออ่านประกอบบทเรียบเรียงคัดย่อเอกสารที่เกี่ยวเนื่อง แผนภูมิ (chart) แถบเสียง (tape) ภาพเคลื่อนไหว (video) ภาพเลื่อน (slide) ตัวอย่างหรือกรณีศึกษาที่ใช้ประกอบการอธิบายภาพ แบบฝึกปฏิบัติ รวมทั้งการอ้างอิงเพื่อขยายความที่มาของสาระและข้อมูลและบรรณานุกรมที่ทันสมัยและถูกต้องตามกฎหมาย |
| **การเผยแพร่** | ต้องได้รับการจัดทำเป็นรูปเล่มด้วยการพิมพ์หรือถ่ายสำเนาเย็บเล่มหรือสื่ออื่น ๆ ที่แสดงหลักฐานว่าได้เผยแพร่โดยใช้เป็น “คำสอน” ให้แก่ผู้เรียนในวิชานั้น ๆ มาแล้ว |
| **ลักษณะคุณภาพ** | ระดับดีขึ้นไป |